b'\n_START_ARTICLE_\nAnton Kosovel\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini vipavskega kmeta Valentina Kosovela. Po ljudski \xc5\xa1oli, ki jo je obiskoval v rojstni vasi, je v Gorici kon\xc4\x8dal ni\xc5\xbejo gimnazijo in nadaljeval \xc5\xa1olanje na koprskem u\xc4\x8ditelji\xc5\xa1\xc4\x8du, kjer je leta 1881 maturiral. Prvo slu\xc5\xbebeno mesto je dobil v \xc5\xa0empasu, po dveh letih je bil prestavljen v Dutovlje, nato je bil nadu\xc4\x8ditelj v Se\xc5\xbeani, kjer je kmalu postal ravnatelj tamkaj\xc5\xa1ne \xc5\xa1ole. Tu se je 3. novembra 1894 poro\xc4\x8dil s Katarino Stres. Po dvanajstih letih slu\xc5\xbebovanja v Se\xc5\xbeani je bil leta 1905 iz politi\xc4\x8dnih razlogov kazensko preme\xc5\xa1\xc4\x8den v Pliskovico, po treh letih pa je nastopil slu\xc5\xbebo Tomaju, kjer je deloval vse do upokojitve leta 1925. Po upokojitvi je \xc5\xa1e \xc5\xa1tiri leta v vaseh Dutovlje, Skopo, Kopriva in Dobravlje vodil ve\xc4\x8derne te\xc4\x8daje iz kmetijstva. V krajih, kjer je slu\xc5\xbeboval, je vodil cerkvene in pevske zbore, v vasi Skopo pa je bil nekaj \xc4\x8dasa tudi orglavec.'